CELEX: 32019R0332
Language: bg
Date: 2019-02-20 00:00:00
Title: Регламент за изпълнение (ЕС) 2019/332 на Комисията от 20 февруари 2019 година за вписване на наименование в регистъра на защитените наименования за произход и защитените географски указания [„Istra“ (ЗНП)]

27.2.2019   
               
               
                  BG
               
               
                  Официален вестник на Европейския съюз
               
               
                  L 59/70
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/332 НА КОМИСИЯТА
         от 20 февруари 2019 година
         за вписване на наименование в регистъра на защитените наименования за произход и защитените географски указания [„Istra“ (ЗНП)]
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква а) от него,
         като има предвид, че:
         
                     (1)
                  
                  
                     В съответствие с член 50, параграф 2, буква а) от Регламент (ЕС) № 1151/2012 подаденото от Хърватия заявление за регистрация на наименованието „Istarsko ekstra djevičansko maslinovo ulje“ като защитено наименование за произход бе публикувано в Официален вестник на Европейския съюз (2).
                  
               
                     (2)
                  
                  
                     С уведомление за възражение от 22 юни 2016 г. и мотивирано възражение от 22 август 2016 г. Словения възрази срещу регистрацията съгласно член 51, параграф 2 от Регламент (ЕС) № 1151/2012.
                  
               
                     (3)
                  
                  
                     Словения твърди, че регистрацията на „Istarsko ekstra djevičansko maslinovo ulje“ не отговаря на условията на Регламент (ЕС) № 1151/2012 поради следните причини: наименованието, за което е поискана регистрация, е отчасти омоним на словенското наименование на продукта „Ekstra deviško oljčno olje Slovenske Istre“, което от 2007 г. е вписано в регистъра на ЕС на защитените наименования за произход и защитените географски указания, и не са представени доказателства за това, че наименованието „Istarsko ekstra djevičansko maslinovo ulje“ се използва в търговията и в ежедневния език като обичайно търговско или историческо наименование за обозначаване на маслиново масло, произвеждано в хърватската част на Истрия.
                  
               
                     (4)
                  
                  
                     Възражението беше счетено за допустимо. С писма от 18 октомври 2016 г. Комисията прикани заинтересованите страни да проведат необходимите консултации, за да постигнат съгласие помежду си в съответствие с вътрешните си процедури. Срокът за консултации беше допълнително удължен с три месеца в съответствие с член 51, параграф 3, трета алинея от Регламент (ЕС) № 1151/2012.
                  
               
                     (5)
                  
                  
                     След проведените консултации Хърватия и Словения постигнаха споразумение. Това беше съобщено на Комисията в писмо от 8 май 2017 г., последвано от допълнителни дискусии между Хърватия и Комисията.
                  
               
                     (6)
                  
                  
                     В резултат на споразумението бяха направени няколко изменения в спецификацията на продукта. Наименованието на продукта „Istarsko ekstra djevičansko maslinovo ulje“ беше променено на „Istra“. Районът на производство беше разширен, така че да обхване словенската част на полуостров Истрия, с което заявлението на Хърватия се превърна в заявление на повече от една държава (на Хърватия и на Словения). Бяха направени и малки корекции в единния документ и в спецификацията на продукта.
                  
               
                     (7)
                  
                  
                     Тъй като единният документ беше значително изменен, в съответствие с член 51, параграф 4 от Регламент (ЕС) № 1151/2012 Комисията повтори проучването на заявлението и заключи, че условията за регистрация са изпълнени.
                  
               
                     (8)
                  
                  
                     Разширяването на географския район със словенската част на Истрия е обосновано, защото в словенската част на Истрия се произвежда маслиново масло със същата история, връзка и качества, както и маслиновото масло от хърватската част на Истрия, за което се отнася заявлението. Използването на наименованието „Istra“ в Словения и в Хърватия беше обстойно доказано. Националните процедури за предявяване на възражения са правилно актуализирани. В контекста на горепосоченото Комисията счита, че условията, определени в Регламент (ЕС) № 1151/2012, са изпълнени.
                  
               
                     (9)
                  
                  
                     В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Istra“, подадено от Хърватия и Словения, беше публикувано в Официален вестник на Европейския съюз (3).
                  
               
                     (10)
                  
                  
                     Тъй като Комисията не получи никакви възражения по член 51 от Регламент (ЕС) № 1151/2012, наименованието „Istra“ следва да се регистрира,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регистрира се наименованието „Istra“ (ЗНП).
            Наименованието в първата алинея се използва за идентифициране на продукт от клас 1.5. Масла и мазнини (масло, маргарин, растителни масла и др.) от приложение XI към Регламент за изпълнение (ЕС) № 668/2014 на Комисията (4).
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 20 февруари 2019 година.
            
               
                  За Комисията,
               
               
                  от името на председателя,
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 108, 23.3.2016 г., стр. 18.
         
            (3)  ОВ C 327, 17.9.2018 г., стр. 4.
         
            (4)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).